Fodboldkarrieren er forbi for 35-årige Jonas Brix-Damborg, der har spillet i Hobro IK i de seneste 10 år. Den rutinerede midtbanespiller, som har været klubbens anfører i de seneste sæsoner, har besluttet sig for at lægge støvlerne på hylden. Det oplyser klubben på sin hjemmeside . - Jeg har gennem min tid som fodboldspiller uddannet mig sideløbende for at være klar til den dag, hvor min identitet ikke længere skulle være fodboldspiller. Men hvornår ved man så, hvornår nok er nok? Det har været en svær beslutning at sige stop, og jeg vil med garanti komme til at savne det, men til trods for at kroppen stadig kan og vil være med, har jeg bestemt mig for at takke af som professionel fodboldspiller nu, siger Jonas Brix-Damborg. Tager plads i bestyrelsen Selvom Jonas Brix-Damborg fremover ikke vil være at finde på grønsværen i den gule og blå trikot, betyder karrierestoppet ikke et farvel til Hobro IK. Den nu forhenværende Hobro-spiller bliver nemlig medlem af klubbens bestyrelse. - Jeg er derfor glad for, at jeg har fået muligheden for fortsat at være en del af HIK-familien fra den anden side af kridtstregerne. Jeg er meget taknemmelig og glad for at andre også tror på, at min erfaring på banen og Hobro-DNA ’et kan benyttes i et fremtidigt bestyrelsesarbejde. Jeg går yderst ydmygt ind til opgaven, men jeg vil naturligvis, som altid, bidrage med min ærlige mening, så vi sammen kan løse vores kommende og spændende udfordringer, siger han. Jonas Brix-Damborg nåede 296 kampe i Hobro-trøjen, hvor han to gange var med til at sikre klubben oprykning til Superligaen, og i alt nåede at spille fem sæsoner i landets bedste fodboldrække.

Opsummering:
Det bliver ikke til flere kampe i Hobro IK-trøjen for Jonas Brix-Damborg, der har besluttet at lægge støvlerne på hylden. Han fortsætter dog i klubben i en ny rolle.